Ügyszám: OBH 2284/2002.
Előadó: dr. Fogarassy Edit

            
Horváth János (1970. 06. 06.)

Szegedi Fegyház és Börtön
6724 Szeged,
Mars tér 13.

	Tisztelt Uram!

	Hivatalomhoz intézett beadványában sérelmezte, hogy a Veszprém Megyei Bv. Intézetben - ahol megőrzésesként tartózkodik - embertelen és megalázó bánásmódnak van kitéve. Kifogásolta továbbá, hogy a bv. intézettel kapcsolatos korábbi panaszának elintézéséről nem értesítették. Panasza nyomán megkerestem a büntetés-végrehajtás országos parancsnokát, aki az alábbiakról tájékoztatott:
Ön 2002. március 25. és április 02. között tartózkodott a Veszprém Megyei Bv. Intézetben. Befogadását követően egy 4 személyes zárkában helyezték el, ahol szintén IV. biztonsági csoportba sorolt fogvatartottak voltak. Az intézet parancsnoka által lefolytatott vizsgálat nem állapított meg olyan adatot, melyből embertelen, megalázó bánásmódra lehetne következtetni.
Ön 2002. március 27-én személyes meghallgatást kért az osztályvezetőtől, melyre 29-én került sor. Ez alkalommal Ön nem jelezte, hogy embertelen, megalázó bánásmódban részesült volna.
Korábbi, telefonálással kapcsolatos panaszügyében a bv. intézet parancsnoka 2001. június 27-én írásban válaszolt az Országygyűlési Biztosok Hivatala hivatalvezetőjének, azonban Önt nem tájékoztatta írásban a vizsgálat eredményéről.  A bv. intézet azért nem biztosította az Ön számára a telefonálás lehetőségét, mert a rendelkezési jogkört gyakorló ügyészség vagy bíróság nem adott rá engedélyt.
A bv. országos parancsnoka megállapította, hogy nem kellő gondossággal jártak el a Veszprémi Bv. Intézetben, mikor elmulasztották az Ön írásbeli értesítését, ezért - a hasonló esetek megelőzése érdekében - megtette a szükséges intézkedéseket.
	Mindezekre tekintettel tájékoztatom, hogy panaszát részben megalapozatlannak, részben megoldódottnak találtam, ezért további vizsgálatot nem tartok indokoltnak. Kérem a tájékoztatás tudomásul vételét.

Budapest, 2002. augusztus
		
Üdvözlettel: 

								Takács Albert